
A soroksári izraelita temető és a soroksári zsidóság története 1850-1947 között

Kulcsszavak: temetőfeltárás, zsidóság, hitközség, Soroksár,
Helyismereti könyvtárosként az elmúlt év során számos soroksári illetőségű intézmény és épített kulturális örökség dokumentumait és történetét ismerhettem meg Soroksáron. A zsidó hitközség tagjainak 1944-ben történt elhurcolása után, az 1950-es évektől számos helytörténeti munka látott napvilágot, de egyikben sem találkozhatunk a soroksári zsidósággal foglalkozó fejezettel, külön ennek a témának szánt helyismereti anyaggal pedig egyáltalán nem.
A soroksári izraelita temető történetének feltárása, emlékeinek megőrzése nem csupán a kerület helyismereti köreinek, egyesületeinek, de a budapesti zsidó hitközségnek is fontos feladat, így e hiánypótló munka lett kutatásom célja, amellyel az 1947 óta eltelt közel 80 év adatolási hiányát kívántam pótolni és összegezni mindazt, ami talán e temetőből a jövőnek megmenthető. Jelen dolgozat ennek a közel száz esztendőnek a történetét kívánja összefoglalni, sok esetben - a dolgozat keretei miatt - csak érintőleges módon.
A számos forrás – túlélők, deportáltak beszámolója, egykorú hagyatékban lévő dokumentum, levelezés, könyves hagyaték, a még el nem mesélt családi történet, a kiolvasásra váró legrégebbi sírkő – biztosítja a munka folytatásának lehetőségét. Jelen dolgozat csak néhány elemét igyekszik felvillantani annak az egykori gazdag hitéleti és történelmi hagyatéknak, amely a Soroksáron élő zsidóság hétköznapjainak lenyomata. A temetőben pedig minden sírkő mögött egy életút, egy emlékezésre méltó élettörténet rejtőzik.



